สถาบันปลุกหุ้นพุ่ง5%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

สถิติใหม่รอบ3ปีดัชนีขึ้น39จุด กลุ่มแบงก์โชว์กำไรดีเกินคาด
โพสต์ทูเดย์ — ตะลึง!!! สถาบันกองทุน ลุยหุ้นพุ่งกระฉูดเฉียด 40 จุด ต่างชาติซื้อสุทธิเล็กน้อย
ดัชนีตลาดวันที่ 20 เม.ย. ปรับตัวขึ้นรุนแรง พลิกความคาดหมาย โดยดัชนีปิดที่ระดับสูงสุดของวัน 765.76 จุด เพิ่มขึ้น 39.47 จุด หรือ 5.43% มูลค่าซื้อขาย 29,751 ล้านบาท ต่างชาติซื้อสุทธิเล็กน้อย 57 ล้านบาท ขณะที่สถาบันกองทุนซื้อสุทธิหนัก 3,281 ล้านบาท 
การปรับตัวเพิ่มขึ้น 39.47 จุด ในวันเดียว สถิติสูงสุดในรอบ 3 ปี 4 เดือน จากวันที่ 20 ธ.ค. 2549 ซึ่งปรับเพิ่มขึ้น 69 จุด รับข่าวธนาคารแห่งประเทศไทย (ธปท.) ยกเลิกมาตรการกันสำรอง 30% 
นายไพบูลย์ นลินทรางกูร ประธานกรรมการบริหาร บล.ทิสโก้ เปิดเผยว่า การเคลื่อนไหวของดัชนีถูกขับเคลื่อนด้วยข่าวที่เข้ามากระทบ ซึ่งอีกทั้งปัญหาการเมืองไม่สามารถแก้ไขได้จบภายในวันเดียว 
“ก่อนหน้านี้ดัชนีลงไป 100 จุด ทำให้ผู้ลงทุนระยะสั้นมองเห็นโอกาสที่จะเข้ามา ไม่ใช่มั่นใจสถานการณ์ ” นายไพบูลย์ กล่าว 
สำหรับการเมืองที่เกิดขึ้นส่งผลให้ต่างชาติที่ลงทุนระยะยาวค่อยๆ ถอนการลงทุนในไทย รอความชัดเจนก่อนลงทุน ซึ่งทุกวันนี้นักลงทุนระยะยาวในตลาดหุ้นไทยเหลือน้อย มีแต่กองทุนเก็งกำไรลงทุนระยะสั้นแทน
ด้านบริษัท ฟิทซ์ เรทติ้งส์ ปรับลดเครดิตสากลระยะยาวสกุลเงินในประเทศของ ปตท. (PTT.) เป็นลบจากมีเสถียรภาพ และคงอันดับเครดิตไว้ที่ A– สาเหตุจากการปรับแนวโน้มอันดับเครดิตสากลระยะยาวสกุลเงินในประเทศของประเทศไทยเป็นลบจากแนวโน้มมีเสถียร ภาพ โดยคงเครดิตไว้ที่ “A” 
ด้านผลการดำเนินงานกลุ่มธนาคารพาณิชย์งวดไตรมาสแรกปี 2553 สิ้นสุดวันที่ 31 มี.ค. ที่ออกมาส่วนใหญ่ปรับตัวเพิ่มขึ้น
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ กล่าวว่า ผลดำเนินงานที่เพิ่มขึ้น เป็นผลมาจากการฟื้นตัวของเศรษฐกิจทั้งในและนอกประเทศ ส่งผลดีต่อการส่งออกและการลงทุนประกอบกับนโยบายกระตุ้นเศรษฐกิจของภาครัฐ 
เป้าหมายสำคัญของธนาคารปีนี้คือ การมุ่งเน้นขยายสินเชื่อ การเพิ่มรายได้ค่าธรรมเนียม 
นายประสาร ไตรรัตน์วรกุล กรรมการผู้จัดการ ธนาคารกสิกรไทย กล่าวว่า ธนาคารมีกำไรสุทธิเพิ่มขึ้น เนื่องจากรายได้ที่มิใช่ดอกเบี้ยเติบโตอย่างต่อเนื่อง รวมทั้งรายได้ค่าเบี้ยประกันภัยรับสุทธิที่เพิ่มขึ้นจากการขยายการลงทุนในบริษัท เมืองไทยประกันชีวิต
นายวิชิต สุรพงษ์ชัย ประธานกรรมการบริหาร ธนาคารไทยพาณิชย์ กล่าวว่า ผลประกอบการสะท้อนเศรษฐกิจไตรมาสแรงที่ปรับตัวดีขึ้น แต่การเมืองที่เกิดขึ้น จะส่งผลกระทบต่อการฟื้นตัวของเศรษฐกิจ ธนาคารพร้อมให้ความช่วยเหลือลูกค้าอย่างเต็มที่
น.ส.จิตรา อมรธรรม ผู้ช่วยกรรมการผู้จัดการ บล.ฟินันเซีย ไซรัส กล่าวว่า ผลประกอบการธนาคารที่ออกมาดีเกินคาด ส่วนที่หุ้นขึ้นแรงเป็นการฟื้นตัวตามสัญญาณเทคนิคหลังจากร่วงเกือบ 100 จุด ทำให้สถาบันบางกลุ่มที่พอร์ตว่างฉวยโอกาสเข้ามาซื้อหุ้น